Braget mellem FC København og OB, som FCK vandt med 1-0, fik et dramatisk efterspil.

Her jublede FCK's Viktor Fischer ned mod OB's fans, som ifølge FCK'eren havde provokeret udeholdet med homofobiske sange.

»Sidste gang, vi spillede i Odense, var der homofobiske tilråb fra fansene dernede. Det var der flere gange i dag igen. Det er derfor rigtig dejligt at stå med sejren til sidst efter det. Det skal ikke accepteres i fodbold helt generelt,« sagde Viktor Fischer til Onside efter kampen.

»Det skal ses på linje med racisme og lignende. Hvis ikke Superligaen gør noget ved det, så skal OB selv gøre det,« fortsatte han.

Denne video er ikke tilgængelig, da den indeholder marketing og statistik cookies, som du har fravalgt i dine indstillinger. Ændring af dit samtykke.



Viktor Fischers jubelseance ned med OB's fans efter slutfløjt fik OB's assistenttræner, Henrik Hansen, til at konfrontere FCK-stjernen, som fik et skub.

Han følte sig tilsyneladende provokeret af FCK'eren efter det tætte opgør.

»Han virkede frustreret, og jeg var glad,« sagde Fischer om den batalje, som kan ses herover.

Viktor Fischer spillede ikke nogen prangende kamp. I stedet var det Dame N'Doye, som stod bag det enlige mål, der sørgede for en 1-0-sejr til FCK ude over OB. Med sejren trak FCK yderligere fra i toppen af Superligaen, hvor de fører ligaen med fem point ned til FCM.